House of the King (instrumental)
House of the King je instrumentalna kompozicija nizozemskog progresivnog rock sastava Focus. Zajedno sa pjesmom na B strani pod nazivom Black Beauty izdana je kao singl u januaru 1971. godine i dostigla je 10. mjesto na nizozemskim ljestvicama popularnosti. Singl je ostvario dobru prodaju širom Evrope. U Velikoj Britaniji kompozicija House of the King uvrštena je na prvom albumu grupe Focus pod nazivom In And Out of Focus i na dvostrukom albumu Focus 3 iz 1972. godine. House of the King instrumentalna je kompozicija komponirana u baroknom pop stilu. Napisao ju je gitarist Jan Akkerman, a na osnovu improviziranog instrumentala koji je grupa Focus izvela nakon što im je struja bila isključena na koncertu u Mallorci u junu 1970. godine, jer su svirali duže od predviđenog vremena za njihov nastup. Na tonskom snimku vođa grupe Thijs van Leer svira na flauti, što je mnoge navelo do toga da ih uspoređuju s muzikom britanske rock grupe Jethro Tull. Akkerman je svirao akustičnu gitaru tokom glavne muzičke teme u kompoziciji, a kratko i solo na električnoj gitari u prijelazu u sredini pjesme. Za razliku od mnogih drugih pjesama grupe Focus, koje su sadržavale produžene instrumentale, "House of the King" je duga samo dvije i pol minute. Grupa Focus se gotovo raspala tokom 1970. godine, nakon što je ova pjesma snimljena, ali zbog komercijalnog potencijala "House of the King", muzička poslovna uprava ovog sastava ih je nagovorila da ostanu zajedno, iako s drugačijom postavom. Izvedena je uživo kao dio jednokratnog okupljanja ovog sastava na nizozemskoj televiziji 1990. godine. Komercijalni potencijal pjesme doveo je do toga da se koristi kao tematska melodija za televizijsku emisiju ITV iz 1970-ih pod nazivom Don't Ask Me (sa voditeljem Magnusom Pykeom). Također, "House of the King" je korištena kao tema za humorističnu seriju Stevea Coogana pod nazivom Saxondale, koja je odgovarala ulozi naslovnog junaka kao bivšeg roadieja za rock grupe. Nekoliko izvora navodi da je ova kompozicija jedna od najboljih melodija za televizijske teme.